En 19-årig mand fra Hjørring er blevet varetægtsfængslet i fire uger.

En 19-årig mand fra Hjørring nægter sig skyldig i voldtægt af en 16-årig ung kvinde i et sommerhus i Saltum søndag aften. Det kom frem i et lukket grundlovsforhør i Retten i Hjørring i eftermiddag, hvor den 19-årige blev fremstillet. Ifølge anklager Mathias Andersen nægter den 19-årige sig skyldig i politiets anklager om fuldbyrdet voldtægt under trusler samt anden kønslig omgang end samleje. Den 19-årige mener, at der ikke er tale om voldtægt men frivillig sex. Mathias Andersen fortæller, at den 19-årige mand og den 16-årige unge kvinde kender hinanden, da de er fra samme vennekreds. Anklageren forklarer, at den 19-årige er blevet varetægtsfængslet, fordi han udgør en påvirkningsrisiko i forhold til eksempelvis vidner, som skal afhøres nærmere. Den 19-årige kærede varetægtsfængslingen til landsretten.